Diari Oficial de la Generalitat Valenciana


Sumari del DOGV 9987, del 19-11-2024 (2024/12927)

RESOLUCIÓ de 14 de novembre de 2024, de la Presidència, per la qual es modifica la Resolució de 26 de desembre de 2023, de la Presidència, per la qual es convoquen ajudes per a projectes d’inversió per a la millora, modernització i dotació d’infraestructures i servicis en polígons, àrees industrials i enclavaments tecnològics amb càrrec al pressupost de l’exercici 2024.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9987

Data del DOGV
:   19-11-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/12079

CVE
:   IQNP-G-6114-01534

Data del document
:   14-11-2024

Organisme emissor
:   Institut Valencià de Competitivitat Empresarial

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública
    * polígon industrial
    * infraestructura industrial
    * ajuda a la indústria
    * desastre natural

Per Resolució de 26 de desembre de 2023, de la presidenta de l’Institut Valencià de Competitivitat Empresarial (IVACE), es van convocar ajudes per a projectes d’inversió per a la millora, modernització i dotació d’infraestructures i servicis en polígons, àrees industrials i enclavaments tecnològics amb càrrec al pressupost de l’exercici 2024 (DOGV 9759, 04.01.2024), adjudicades per les resolucions de 15 de maig de 2024 i 16 de juny de 2024, de la presidenta de l’IVACE.

Amb posterioritat a l’adjudicació de les ajudes han tingut lloc unes devastadores inundacions patides en la província de València a conseqüència d’una descomunal DANA (depressió aïllada en nivells alts) el 29 d’octubre de 2024, amb conseqüències terribles, que va afectar les comarques de la Plana d’Utiel-Requena, la Foia de Bunyol, la Ribera Alta i l’Horta Sud. Això ha causat innombrables danys de gran magnitud, entre d’altres, a béns i infraestructures municipals, la qual cosa ha provocat que els projectes que van ser presentats a l’IVACE en la convocatòria d’ajudes citada abans han pogut vore’s afectats.

Per això, i d’acord amb les mesures aprovades en l’Acord de 4 de novembre de 2024, del Consell, pel qual s’adopten mesures urgents per a pal·liar els danys produïts pel temporal iniciat el 29 d’octubre de 2024 a la Comunitat Valenciana; en el Decret llei 11/2024, de 12 de novembre, del Consell, pel qual s’adopten mesures administratives i economicopressupostàries per a facilitar la resposta de la Generalitat a conseqüència de la DANA patida per la Comunitat Valenciana els dies 28 i 29 d’octubre de 2024; en el Reial decret llei 6/2024, de 5 de novembre, pel qual s’adopten mesures urgents de resposta davant dels danys causats per la depressió aïllada en nivells alts (DANA) en diferents municipis entre el 28 d’octubre i el 4 de novembre de 2024, i en l’Orde PJC/1222/2024, de 6 de novembre, per la qual es publica l’Acord del Consell de Ministres de 5 de novembre de 2024, pel qual es declara «zona afectada greument per una emergència de protecció civil» el territori damnificat a conseqüència de la depressió aïllada en nivells alts (d’ara en avant, la DANA) que ha afectat àmplies zones de la Península i Balears entre el 28 d’octubre i el 4 de novembre de 2024, s’ha considerat oportú modificar la resolució de 26 de desembre de 2023 en el sentit que els projectes que s’hagen de desenrotllar en els polígons, les àrees industrials i els enclavaments tecnològics afectats per la DANA vegen ampliat el termini per a fer els treballs objecte de subvenció i el de justificació, així com eliminar determinats requisits que farien inviable el cobrament de la subvenció. Així mateix, s’ha considerat, sense necessitat de presentar una memòria nova, que els projectes aprovats en la zona afectada greument per la DANA puguen ser substituïts per uns altres que s’ajusten més a la nova situació, i que podran arribar al 100 % de subvenció amb els romanents disponibles en el programa.

En este sentit, s’han inclòs en l’annex d’esta resolució una relació de municipis i polígons directament afectats, beneficiaris d’esta convocatòria, que, per la seua situació especial, podran optar a cada una de les modificacions introduïdes, sense perjuí que altres municipis col·lateralment afectats puguen sol·licitar igualment l’aplicació d’algunes de les mesures que ací es preveuen.

En virtut del que antecedix, i de conformitat amb el que disposa l’article 4.2.i del Decret 4/2013, de 4 de gener, del Consell, pel qual s’aprova el Reglament d’organització i funcionament de l’Institut Valencià de Competitivitat Empresarial (IVACE),

RESOLC

*Article primer. Modificació de l’article 3, Tipologia dels projectes*

Es modifica l’apartat 2 de l’article 3 de la convocatòria, que queda redactat de la manera següent:

«2. Les subvencions que es convoquen mitjançant esta resolució van dirigides a projectes o actuacions anuals, executables en l’exercici 2024, és a dir, els projectes podran haver-se iniciat abans de la presentació de la sol·licitud d’ajuda, però només seran subvencionables els treballs realitzats des de l’1 de gener de 2024 fins al 31 de desembre de 2024. Excepcionalment, els municipis inclosos en l’annex d’esta resolució, així com tots aquells que certifiquen per secretari/ària o interventor/a municipal la paralització de l’execució de les obres per causa relacionada amb la DANA, podran fer els treballs fins al 30 de juny de 2025, i, per tant, seran subvencionables les actuacions executades des de l’1 de gener de 2024 fins al 30 de juny de 2025».

*Article segon. Modificació de l’article 7, Criteris d’avaluació*

Es modifica l’apartat 1 de l’article 7 de la convocatòria, que queda redactat de la manera següent:

«1. Perquè un projecte puga ser aprovat, haurà de tindre una puntuació mínima de 30 punts. L’exigència d’este requisit no es mantindrà en els projectes dels municipis relacionats en l’annex d’esta resolució que hagen hagut de modificar o adaptar els seus projectes a conseqüència dels efectes produïts per la DANA.»

*Article tercer. Modificació de l’article 9, Obligacions de les entitats beneficiàries. Justificació*

Es modifica el primer paràgraf de l’apartat 2 de l’article 9 de la convocatòria, que queda redactat de la manera següent:

«2. La justificació de cada un dels projectes es podrà presentar fins a la data límit de 16 de gener de l’any 2025. Els gastos inclosos en la justificació hauran d’estar compresos necessàriament entre l’1 de gener de 2024 i el 31 de desembre de 2024, sempre que estos gastos es troben pagats o en obligació reconeguda.

Excepcionalment, els municipis inclosos en l’annex d’esta resolució podran presentar la justificació dels seus projectes fins al 15 de juliol de 2025, o bé renunciar a l’execució de l’obra pendent; així mateix, els municipis que certifiquen per secretari/ària o interventor/a municipal la paralització de l’execució de les obres per causa relacionada amb la DANA podran renunciar a l’execució de l’obra pendent, o bé sol·licitar una ampliació del termini de justificació fins a la data indicada anteriorment. En tot cas, els gastos inclosos en la justificació podran estar compresos entre l’1 de gener de 2024 i el 30 de juny de 2025, i hauran d’estar pagats o en obligació reconeguda.»

*Article quart. Modificació de l’article 10, Modificació de la subvenció i reintegrament de les ajudes concedides.*

Es modifica la taula de l’apartat 1 de l’article 10, de la manera següent:

|  |  |
| --- | --- |
| *«Tipus de modificació* | *Procediment i criteri aplicable* |
| Modificació en la tipologia del projecte o projectes arreplegats en la memòria, que no supose una alteració de la baremació ni una modificació substancial del pressupost inicialment previst. | No es requerix autorització prèvia de l’IVACE, però s’haurà de motivar adequadament en la memòria justificativa d’execució del projecte. |
| Modificació en la tipologia del projecte que supose una menysvaloració en el resultat del barem i/o modificació substancial del projecte o del seu pressupost. | Es requerix la presentació d’una sol·licitud d’autorització prèvia cursada abans del 01.12.2024, llevat que es tracte d’un municipi amb un projecte presentat a un dels polígons afectats per la DANA relacionats en l’annex d’esta resolució.» |

  

Es modifica l’apartat 5 de l’article 10, que queda redactat de la manera següent:

«5. La presentació per part de l’entitat beneficiària d’un percentatge de gastos executats inferior al 50 % de la quantitat total que cal justificar donarà lloc a la revocació de l’ajuda, llevat que tècnicament puga considerar-se que, així i tot, el projecte ha sigut efectivament desenrotllat i no se’n declare la revocació, sinó la minoració. Este percentatge d’execució no serà aplicable als municipis relacionats en l’annex d’esta resolució amb polígons industrials directament afectats, i als municipis que hagen sigut afectats de manera indirecta per la paralització de les obres de millora a conseqüència de la DANA i així ho certifiquen, sempre que comuniquen, amb data anterior a l’1 de desembre de 2024, la seua renúncia a la part de projecte l’execució de la qual no vagen a abordar.»

DISPOSICIÓ FINAL

*Única*

Esta resolució entrarà en vigor l’endemà de la publicació en el *Diari Oficial de la Generalitat Valenciana*  (DOGV).

Contra esta resolució, que posa fi a la via administrativa, podrà interposar-se, en el termini d’un mes, un recurs potestatiu de reposició davant de la presidenta de l’IVACE, de conformitat amb el que s’establix en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre recurs que s’estime oportú.

Alacant, 14 de novembre de 2024

Nuria Montes de Diego

Presidenta de l'IVACE

ANNEX

*Relació de municipis i expedients afectats*

|  |  |  |
| --- | --- | --- |
| *Municipi* | *Expedient* | *Àrea industrial* |
| Albal | MIPAEA/2024/123 | Área Urbana Industrial L’hort de Calafre (ue12) |
| Albal | MIPAEA/2024/184 | Área Urbana Industrial Camí de la Marjal II (Ue17) |
| Alcúdia, l’ | MIPAEA/2024/221 | La Creu |
| Alcúdia, l’ | MIPAEA/2024/231 | Cami Reial |
| Algemesí | MIPAEA/2024/56 | Avenida Guadassuar |
| Algemesí | MIPAEA/2024/57 | Nucli |
| Algemesí | MIPAEA/2024/58 | Copal |
| Algemesí | MIPAEA/2024/59 | Xara |
| Algemesí | MIPAEC/2024/9 | Pepe Miquel |
| Algemesí | MIPAEC/2024/10 | Cotes |
| Alzira | MIPAEA/2024/158 | Mercado de Abastos |
| Benetússer | MIPAEA/2024/67 | Polígono Industrial de Benetússer |
| Carlet | MIPAEA/2024/128 | Ciutat de Carlet |
| Carlet | MIPAEA/2024/130 | Sant Bernat |
| Carlet | MIPAEA/2024/172 | La Carrera |
| Chiva | MIPAEA/2024/90 | Polígono Industrial La Pahílla |
| Corbera | MIPAEA/2024/168 | Polígono Industrial el Racó |
| Montserrat | MIPAEA/2024/14 | Polígon Industrial Les Valletes |
| Paiporta | MIPAEA/2024/109 | Estació |
| Paiporta | MIPAEA/2024/113 | La Mina |
| Paiporta | MIPAEA/2024/116 | La Pascualeta |
| Picanya | MIPAEA/2024/210 | Taronja |
| Picanya | MIPAEA/2024/214 | Alquería de Raga |
| Quart de Poblet | MIPAEA/2024/186 | Masía d’Espí (polígono A) |
| Quart de Poblet | MIPAEA/2024/194 | Nou d’Octubre (polígono B). |
| Riba-roja de Túria | MIPAEC/2024/8 | PLV (Riba-roja) |
| Riba-roja de Túria | MIPAEA/2024/38 | Sector 12 y Bassa |
| Sedaví | MIPAEA/2024/61 | Norte |
| València | MIPAEA/2024/265 | Horno de Alcedo |
| Xirivella | MIPAEA/2024/189 | Virgen de La Salud |
| Xirivella | MIPAEA/2024/197 | Zamarra |